Tommerup: Onsdag eftermiddag slog et lyn ned i et stråtækt hus i nærheden af Tommerup.

Det antændte taget, og ilden spredte sig derefter til resten af stuehuset.

Familien i det stråtækte hus var hjemme, da lynet slog ned. De forlod straks huset og alarmerede brandvæsen og politi, der ankom til adressen omkring klokken 17.30 onsdag aften.

- Der er ingen tilskadekomne hverken beboere eller husdyr, siger vagthavende ved Fyns Politi, Hans Jørgen Larsen, klokken 19.

Han bekræfter, at det er et lynnedslag, som er årsag til branden.

- Vi er slet ikke i tvivl om, at det er ét af de mange lyn fra eftermiddagens uvejr, som har startet branden.

Gården på Skovstrupvej mellem Tommerup og Skovstrup er komplet brændt ned, og efterslukningsarbejdet fortsatte hele aftenen.

- Det er temmelig svært at slukke ilden helt i et stråtag, så de fortsætter med slukningsarbejdet, indtil de er helt sikre på, at det ikke blusser op. Beredskab Fyn knokler løs lidt endnu, siger vagtchef Hans Jørgen Larsen klokken 21.30.

Beredskab Fyn fik desuden assistance fra Beredskab Sydjylland.

- Beredskabsstyrelsen Sydjylland assisterer onsdag aften Beredskab Fyn med to mand og redningskran ved bygningsbrand i Skovstrup ved Tommerup, skrev operativ chef i Beredskabsstyrelsen, Lars Høg Schou på Twitter midt på aftenen.

Klokken 23.30 fortæller Beredskab Fyn, at efterslukningsarbejdet fortsat er i gang.